S&Pปรับเครดิตสหรัฐทำหุ้นไทยร่วง
ธปท.ชี้ตลาดหุ้นไทยร่วง อาจเป็นผลจากเอสแอนด์พีปรับเครดิตสหรัฐฯดีขึ้น ส่งผลให้เงินทุนที่อยู่นอกประเทศไหลกลับ
11 มิ.ย. 2556

ธปท.ชี้ตลาดหุ้นไทยร่วง อาจเป็นผลจากเอสแอนด์พีปรับเครดิตสหรัฐฯดีขึ้น ส่งผลให้เงินทุนที่อยู่นอกประเทศไหลกลับ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การที่ตลาดหุ้นไทยร่วงลงต่อเนื่องตั้งแต่เปิดตลาด และพอตลาดปิดครึ่งวันลดลง 51.48% หรือกว่า 3% นั้น น่าจะเป็นผลมาจากที่เมื่อเช้านี้มีข่าวว่า สถาบันจัดอันดับเครดิตสแตนดาร์ด แอนด์ พัวร์ หรือ เอสแอนด์พี ปรับปรับมุมมองความน่าเชื่อถือสหรัฐใหม่ จาก “ลบ" เปลี่ยนเป็น "มีเสถียรภาพ" อาจจะทำให้เงินทุนที่เคยออกมาลงทุนอยู่นอกประเทศสหรัฐฯไหลกลับ
“การที่หุ้นไทยลงเมื่อเช้า น่าจะเป็นเพราะเมื่อเช้ามีข่าวเอสแอนด์พีปรับเครดิตสหรัฐฯใหม่จาก Negative เป็น Stable ทำให้เงินลงทุนจากสหรัฐฯที่เคยตะลอนๆ อยู่ในที่ต่างๆ ไหลกลับ อย่างไรก็ตามเงินทุนไหลออกจากไทยขณะนี้ยังไม่น่าห่วง แม้จะมีไหลกลับออกไปบ้าง แต่ก็น้อยเมื่อเทียบกลับที่เคยเข้ามา และเทียบกับทุนสำรองประเทศที่มีอยู่ในระดับสูง แต่ภาวะเช่นนี้นักลงทุนควรระวังเรื่องอัตราแลกเปลี่ยนที่จะผันผวนมากขึ้นด้วย” นายประสารกล่าว
ทั้งนี้ เมื่อวานนี้ เอสแอนด์พีได้ปรับมุมมองหนี้ระยะยาวของรัฐบาลสหรัฐฯจาก ลบ เป็น มีเสถียรภาพ โดยระบุว่า ฐานะทางการคลังของรัฐบาลสหรัฐฯ พักหลังนี้ดีขึ้นมาก เช่นเดียวกับระบบเศรษฐกิจที่กำลังฟื้นตัวอย่างต่อเนื่อง ขณะที่การเมืองก็ดูนิ่งพอสมควร และยังยืนยันว่าอันดับความน่าเชื่อถือสำหรับหนี้ระยะยาวของรัฐบาลสหรัฐฯ ยังคงอยู่ในระดับ AA+ เช่นเดียวกับอันดับความน่าเชื่อถือสำหรับหนี้ระยะสั้นที่ยังคงอยู่ในอันดับ A-1+
ทั้งนี้ เอสแอนด์พี ได้ปรับลดอันดับความน่าเชื่อถือของรัฐบาลสหรัฐฯ ลงเมื่อปี 2554 หลังเกิดความไม่ลงรอยกันระหว่างรัฐบาลกับสภาคองเกรส เกี่ยวกับการเพิ่มเพดานการสร้างหนี้ของรัฐบาล แต่การลดอันดับความน่าเชื่อถือของเอสปแอนด์พีครั้งนั้น ไม่ได้ส่งผลกระทบต่อเศรษฐกิจในสหรัฐฯ ขณะที่ราคาหุ้นโดยทั่วไปยังคงเพิ่มขึ้นเหมือนไม่มีอะไรเกิดขึ้น เช่นเดียวกับค่าเงินเหรียญสหรัฐ ซึ่งเท่ากับเป็นการยืนยันว่า นักลงทุนโดยทั่วไปยังคงมั่นใจในเครดิตของรัฐบาลสหรัฐฯ
สำหรับตลาดการซื้อขายเงินบาทวันนี้ปรับตัวอ่อนลงอย่างต่อเนื่อง ล่าสุดเคลื่อนไหวอยู่ที่ประมาณ 30.80 บาทต่อเหรียญสหรัฐ และมีแนวโน้มปรับลดลงอีก